CELEX: 62020CN0125
Language: hr
Date: 2020-03-04 00:00:00
Title: Predmet C-125/20: Tužba podnesena 4. ožujka 2020. – Europska komisija protiv Kraljevine Španjolske

25.5.2020   
            
            
               HR
            
            
               Službeni list Europske unije
            
            
               C 175/6
            
         
      Tužba podnesena 4. ožujka 2020. – Europska komisija protiv Kraljevine Španjolske
      (Predmet C-125/20)
      (2020/C 175/07)
      Jezik postupka: španjolski
      
         Stranke
      
      
         Tužitelj: Europska komisija (zastupnici: A. C. Becker, M. Jauregui Gomez i M. Noll-Ehlers, agenti)
      
         Tuženik: Kraljevina Španjolska
      
         Tužbeni zahtjev
      
      Tužitelj od Suda zahtijeva da:
      
                  —
               
               
                  utvrdi da je Kraljevina Španjolska povrijedila obveze koje ima na temelju članka 13. stavka 1. Direktive 2008/50/EZ Europskog parlamenta i Vijeća od 21. svibnja 2008. o kvaliteti zraka i čišćem zraku za Europu (1), u vezi s njezinim Prilogom XI., time što se od 2010. sustavno i kontinuirano prekoračuje godišnja granična vrijednost za dušikov dioksid NO2 u zonama ES0901 Área de Barcelona, ES0902 Vallès – Baix Llobregat i ES1301 Madrid;
               
            
                  —
               
               
                  utvrdi da je Kraljevina Španjolska povrijedila obveze koje ima na temelju članka 13. stavka 1. Direktive 2008/50/EZ Europskog parlamenta i Vijeća od 21. svibnja 2008. o kvaliteti zraka i čišćem zraku za Europu, u vezi s njezinim Prilogom XI., time što se od 2010. sustavno i kontinuirano prekoračuje satna granična vrijednost za dušikov dioksid NO2 u zoni ES1301 Madrid;
               
            
                  —
               
               
                  utvrdi da Kraljevina Španjolska od 11. lipnja 2010. povređuje obveze koje ima na temelju članka 23. stavka 1. navedene direktive, u vezi s njezinim Prilogom XV., a osobito obvezu da u skladu s člankom 23. stavkom 1. drugim podstavkom osigura što je moguće kraće razdoblje prekoračenja, time što nije poduzela odgovarajuće mjere kako bi razdoblje prekoračenja graničnih vrijednosti u zonama ES0901 Área de Barcelona, ES0902 Vallès – Baix Llobregat i ES1301 Madrid bilo što je moguće kraće.
               
            
                  —
               
               
                  Kraljevini Španjolskoj naloži snošenje troškova.
               
            
         Tužbeni razlozi i glavni argumenti
      
      U članku 13. stavku 1. Direktive 2008/50/EZ utvrđuje se obveza država članica da osiguraju to da u svim njihovim zonama kvalitete zraka, kako su definirane u njezinu članku 4., razine dušikova dioksida ne prekoračuju granične vrijednosti utvrđene u Prilogu XI. te direktive. U spomenutom prilogu utvrđuju se dvije granične vrijednosti za dušikov dioksid, obje primjenjive od 1. siječnja 2010. Prva granična vrijednost izražava se na godišnjoj razini: države članice ne smiju prekoračiti 40 mg/m3 u kalendarskoj godini. Druga vrijednost je satna: države članice ne smiju prekoračiti razinu od 200 mg/m3 više od 18 puta u kalendarskoj godini.
      Te granične vrijednosti za NO2 već su bile utvrđene u Direktivi Vijeća 99/30/EZ od 22. travnja 1999. o graničnim vrijednostima za sumporov dioksid, dušikov dioksid i dušikove okside, lebdeće čestice i olovo u zraku. Naime, u članku 4. te direktive državama članicama nametnuta je obveza donošenja potrebnih mjera kako koncentracije dušikova dioksida ne bi prekoračivale spomenute vrijednosti, pri čemu je u Prilogu II. utvrđen progresivni vremenski okvir za ispunjavanje obveze u kojem je kao konačni datum određen upravo 1. siječnja 2010.
      U svojim godišnjim izvješćima, uređenima u članku 27. Direktive 2008/50/EZ, Kraljevina Španjolska priopćila je Komisiji prosječne godišnje vrijednosti za NO2 za godine 2010., 2011., 2012., 2013., 2014., 2015., 2016., 2017. i 2018. Iz tih podataka proizlazi da je navedena država članica sustavno i kontinuirano prekoračivala godišnje granične vrijednosti u zonama ES0901 Área de Barcelona, ES0902 Vallès – Baix Llobregat i ES1301 Madrid.
      U članku 23. stavku 1. Direktive utvrđena je obveza država članica da u slučaju prekoračenja graničnih vrijednosti donesu planove za kvalitetu zraka u kojima utvrđuju odgovarajuće mjere kako bi razdoblje prekoračenja bilo što je moguće kraće.
      Kraljevina Španjolska u planovima za kvalitetu zraka koje je donijela nakon stupanja na snagu Direktive 2008/50/EZ nije predvidjela odgovarajuće i dostatne mjere kako bi osigurala da razdoblje prekoračenja navedenih graničnih vrijednosti u trima predmetnim zonama bude što je kraće moguće.
      
         (1)  SL 2008., L 152, str. 1. (SL, posebno izdanje na hrvatskom jeziku, poglavlje 15., svezak 29., str. 169.)